ไทยนำศิลปะการแสดงพื้นบ้านโนรา ร่วมเทศกาลศิลปะร่วมสมัยเวนิสเบียนนาเล่ สาธารณรัฐอิตาลี
นายชาย นครชัย อธิบดีกรมส่งเสริมวัฒนธรรม กระทรวงวัฒนธรรม กล่าวว่า ได้ร่วมกับมูลนิธิอารยศิลป์ สิริวัณณวรีนารีรัตน์ มูลนิธิสงขลาเมืองเก่า สงขลาพาวิเลียน สภาวัฒนธรรมไทยแห่งสาธารณรัฐอิตาลี แห่งเมืองเวนิส ฝ่ายศิลปวัฒนธรรม มหาวิทยาลัยศิลปากร นำการแสดงโนราของ ผศ.ธรรมนิตย์ นิคมรัตน์ ศิลปินแห่งชาติ สาขาศิลปะการแสดงโนรา ประจำปี 2564ไปร่วมจัดแสดงนิทรรศการศิลปะร่วมสมัยและกิจกรรมส่งเสริมวัฒนธรรมปี 2022 ณ Palazzo Pisani Santa Marina เมืองเวนิส สาธารณรัฐอิตาลี ระหว่างวันที่ 26 พฤษภาคม - 3 กรกฎาคม 2565 ในรูปแบบเทศกาลศิลปะร่วมสมัยเวนิสเบียนนาเล่ ผ่านนิทรรศการ Spirt of Nora ทั้งนี้ในการเปิดการแสดงนิทรรศการ ผศ.ธรรมนิตย์ ได้ลงเรือกอนโดลา ร่ายรำโนรา สร้างความประทับใจแก่นักท่องเที่ยวและศิลปินจากนานาประเทศที่ร่วมจัดแสดงในงานเวนิสเบียนนาเล่ สำหรับการแสดงโนรา ถือเป็นศิลปะการแสดงพื้นบ้านภาคใต้ของประเทศไทย ที่ได้รับการยกย่องให้เป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติจากองค์การยูเนสโกเมื่อปี 2564 โดยการจัดแสดงครั้งนี้ถือเป็นการช่วยส่งเสริมการนำ Soft Power ของไทยเป็นผลดีทั้งการสร้างชื่อเสียงให้กับประเทศ สืบสานต่อยอด ตลอดจนการสร้างมูลค่าเพิ่มทางเศรษฐกิจ